প্রধানমন্ত্রীরদপ্তর
প্রধানমন্ত্রী কর্ণাটকের মাইসুরুতে উন্নয়নী কর্মসূচির সূচনা করেছেন
প্রধানমন্ত্রী মাইসুরুর নাগনহল্লি রেল স্টেশনে কোচ টার্মিনালের ভিত্তিপ্রস্তর স্থাপন করেন
মাইসুরুতে এআইআইএসএইচ-এ যোগাযোগ স্থাপনে অক্ষম ব্যক্তিদের জন্য বিশেষ কেন্দ্র উৎসর্গ করেন
“কর্ণাটক হল প্রাচীন রীতি-নীতি মেনে একুশ শতকের অঙ্গীকার পূরণের অনন্য উদাহরণ”
“জীবনযাত্রারমূল চাহিদাগুলির সঙ্গে সাধারণ মানুষকে যুক্ত করতে কাজ করে চলেছে ডবল ইঞ্জিন সরকার”
“সরকার গত আট বছরে মানুষের কাছে সুফল পৌঁছে দিয়ে সামাজিক ন্যায়ের সশক্তিকরণ করেছে”
“দিব্যাঙ্গজনের মর্যাদা ও সুযোগপ্রাপ্তি সুনিশ্চিত করছে সরকার আর তাঁদের উন্নয়নের অন্যতম মূল চালিকাশক্তি করে তুলতে সচেষ্ট সরকার”
নয়াদিল্লি, ২০ জুন, ২০২২
প্রধানমন্ত্রী শ্রী নরেন্দ্র মোদী নাগনহল্লি রেল স্টেশনে কোচ টার্মিনালের ভিত্তিপ্রস্তর স্থাপন করেছেন। সোমবার মাইসুরুর মহারাজা কলেজ গ্রাউন্ডে এক জনসভায় তিনি ৪৮০ কোটি টাকা ব্যয়ে নির্মীয়মান এই টার্মিনালটি স্থাপনের ভিত্তিপ্রস্তরের সূচনা করেন। এই কোচ টার্মিনালটিতে থাকবে মেমু শেড। বর্তমান মাইসুরু ইয়ার্ডের বোঝা কমাবে এই টার্মিনাল। এটি চালু হলে মাইসুরু থেকে আরও মেমু ট্রেন পরিষেবা এবং দূরপাল্লার ট্রেনগুলির যাতায়াত সহজ হবে। এতে করে এই অঞ্চলে যোগাযোগ ব্যবস্থার উন্নয়নের পাশাপাশি পর্যটনও উন্নত হবে। উপকৃত হবেন দৈনিক যাত্রীরা এবং দূরপাল্লার যাত্রীরা।
অনুষ্ঠানে প্রধানমন্ত্রী অল ইন্ডিয়া ইনস্টিটিউট অফ স্পিচ অ্যান্ড হিয়ারিং -এ যোগাযোগ স্থাপনে অক্ষম ব্যক্তিদের জন্য এক বিশেষ কেন্দ্র জাতির উদ্দেশে উৎসর্গ করেন। এতে রয়েছে যোগাযোগে অক্ষমদের সমস্যা নির্ণয়, মূল্যায়ন ও পুনর্বাসনের জন্য অত্যাধুনিক পরীক্ষাগার এবং অন্যান্য সুবিধা।
কর্ণাটকের রাজ্যপাল শ্রী থাওয়ার চাঁদ গেহলট, মুখ্যমন্ত্রী শ্রী বাসব রাজ বোম্মাই ও কেন্দ্রীয় মন্ত্রী শ্রী প্রহ্লাদ যোশী অনুষ্ঠানে উপস্থিত ছিলেন।
এই উপলক্ষে আয়োজিত জনসভায় প্রধানমন্ত্রী বলেন, কর্ণাটক হচ্ছে এমন একটি রাজ্য যেখানে একযোগে অর্থনৈতিক ও ধর্মীয় উন্নয়ন চোখে পড়ে। প্রাচীন রীতি-নীতি ও ঐতিহ্য মেনেও কিভাবে আমরা একুশ শতকের চাহিদা পূরণ করতে পারি তার অনন্য উদাহরণ কর্ণাটক।
নলওয়াড়ি কৃষ্ণা উদেয়ার, এম বিশ্বেশ্বরাইয়া এবং রাষ্ট্রকবি কুভেম্পু-র মতো বিখ্যাত ব্যক্তিদের স্থান এটি। তাঁরা ভারতের ঐতিহ্য ও উন্নয়নে উল্লেখযোগ্য ভূমিকা রেখেছেন। প্রধানমন্ত্রী বলেন, ডবল ইঞ্জিন সরকার সাধারণ মানুষের জীবনযাপনের ন্যূনতম চাহিদা পূরণের পাশাপাশি এই সব মহান ব্যক্তিত্বের স্বপ্ন পূরণে কাজ করে চলেছে।
শ্রী মোদী বলেন, এর আগে নির্দিষ্ট কিছু ক্ষেত্রে উন্নয়নী কাজকর্ম সীমাবদ্ধ থাকত কিন্তু গত আট বছরে সরকারের বিভিন্ন প্রকল্পে সমাজের সব স্তরের মানুষ যাতে উপকৃত হন সেদিকে বিশেষ নজর দেওয়া হয়েছে। দেশের তরুণ সম্প্রদায়কে স্টার্ট-আপ নীতির মাধ্যমে সুযোগ করে দেওয়ার পাশাপাশি ‘পিএম কিষাণ সম্মান নিধি’র মাধ্যমে টাকা দেওয়া হচ্ছে দেশের কৃষকদের। ‘এক দেশ, এক রেশন কার্ড’-এর সুবিধা বর্তমানে সারা ভারতে পাওয়া যাচ্ছে। এই প্রকল্পে ৪ কোটি ২৫ লক্ষেরও বেশি কর্ণাটকবাসী গত দু’বছরেরও বেশি সময় ধরে রেশন পাচ্ছেন। ‘আয়ুষ্মান ভারত’ প্রকল্পে ওই রাজ্যের ২৯ লক্ষের বেশি দরিদ্র মানুষ বিনামূল্যে চিকিৎসা পরিষেবা পেয়েছেন।
প্রধানমন্ত্রী বলেন, গত আট বছরে সরকার সামাজিক ন্যায় কার্যকর করেছে। বিভিন্ন উন্নয়নী প্রকল্পের মাধ্যমে কোনও ভেদাভেদ ছাড়াই দেশের সাধারণ মানুষ নানা সুযোগ-সুবিধা পাচ্ছেন। দিব্যাঙ্গ ব্যক্তিদের অন্যের ওপর নির্ভরশীলতা যতটা বেশি সম্ভব কম করার জন্য সচেষ্ট সরকার। এজন্য দেশের মুদ্রাতেও দিব্যাঙ্গদের জন্য বিশেষ ব্যবস্থা চালু করা হয়েছে। বিশেষভাবে সক্ষমদের জন্য চালু হয়েছে নানারকম শিক্ষা ব্যবস্থা। ‘সুগম্য ভারত’-এর মাধ্যমে সহজেই যাতায়াত করতে পারছেন দিব্যাঙ্গরা।
শ্রী নরেন্দ্র মোদী বলেন, গত আট বছরে কেন্দ্রীয় সরকার কর্ণাটকে ৫ হাজার কিলোমিটার জাতীয় সড়ক নির্মাণের জন্য ৭০ হাজার কোটি টাকার বেশি অর্থ মঞ্জুর করেছে। আজও ৭ হাজার কোটি টাকার বেশি অর্থ ব্যয়ে বেঙ্গালুরুতে জাতীয় সড়ক প্রকল্পের ভিত্তিপ্রস্তর স্থাপন করা হয়েছে। মানুষের জীবনযাত্রা সহজ করার জন্য ডবল ইঞ্জিন সরকার দ্রুত বিভিন্ন প্রকল্পগুলির বাস্তব রূপায়ণ করছে।
প্রধানমন্ত্রী বলেন, ২০১৪ সালের আগে কর্ণাটক রেলওয়েকে দেওয়া হয়েছিল ৮০০ কোটি টাকা, কিন্তু বর্তমানে তা বাড়িয়ে করা হয়েছে ৭ হাজার কোটি টাকা। বিগত আট বছরে রেললাইন ও রেলের বৈদ্যুতিকরণের কাজে যে গতি এসেছে সে প্রসঙ্গও তুলে ধরে প্রধানমন্ত্রী বলেন এই ৮ বছরে ১,৬০০ কিমি রেলপথের বৈদ্যুতিকীকরণ হয়েছে কর্ণাটকে। কর্ণাটকবাসীর আশীর্বাদ ডবল ইঞ্জিন সরকারকে রাজ্যের উন্নয়নে নিরলসভাবে কাজ করে যেতে অনুপ্রেরণা দেবে বলে উল্লেখ করে প্রধানমন্ত্রী তাঁর ভাষণ শেষ করেন।
PG/PM/DM/
(